Document ID: /roh_data/filtered/fineweb-2-filterrobots_roh.jsonl.gz/53249

Entant che la Bregaglia è per regla maldisada cun uras da sulegl durant la primavaira e la stad, mancan ils radis durant ils mais pli fraids. Uschè sa mussa per exempel il sulegl puspè l’emprima giada a Stampa pir ils 7 da favrer. E quai er be durant duas minutas cura ch’el cucca tranter duas muntognas ora.
In mument spezial
Er per il pèr Gianna e Marcello Negrini da Coltura - ina fracziun da Stampa - è l’emprim di ch’il sulegl illuminescha la fatschada da lur chasa, in di da festa.
Nus essan creschids si qua ed essan disads vidlonder. E pli gugent uschè sco esser giu la Bassa durant in’emna en la tschajera.
Ch’i dettia bain glieud pli attempada che na bandunia prest mai ses dachasa durant ils mais senza sulegl, admetta Marcello Negrini. Tant pli savens vesan ins quellas persunas percunter suenter a spass en il sulegl.
Cun vegnir pli vegl, bram ins pli ferm il mument cura ch’il sulegl turna puspè.
Fin che tut ils lieus en la Val Bregaglia vegnan puspè maldisads dal sulegl, duri fin vers la fin da favrer, uschè l’anteriur selvicultur. Per la paja datti suenter uras da sulegl en abundanza.